Eleverne på EUC Nordvest Thisted kan gense deres undervisning på Youtube, hvis de er i tvivl om noget. Til stor tilfredshed for alle.

Det startede egentlig som et tiltag under corona, men nu har en erhvervsskolelærer i Thisted valgt at gøre sin idé til en del af den klassiske undervisning. El-faglærer ved EUC Nordvest Thisted Peter Valberg laver undervisningsvideoer, som han offentliggør på sin Youtube-kanal, og her kan eleverne så gense undervisningen, bruge det til at læse op, eller måske indhente det, de kan have misset under sygdom. - Jeg tror, vi indså værdien i, at eleverne kunne bruge videoerne som forberedelse til dagen. Og vi kan bruge det at lave videoen som forberedelse, siger den tilfredse lærer. Kan bruges uden for skolen Elev Kasper Volke Pedersen er meget glad for videoerne, som han mener, han får meget ud af. - Hvis der er noget, man er i tvivl om, så kan man bare gå ind og se videoerne og spole tilbage. Så kan man bare tage det i sit eget tempo, siger han glad. Det er ikke kun Peter Valbergs elever, der får glæde af videoerne. For når de ligger på Youtube, så kan de også ses af andre udenfor skolen. Kanalen har nu over 850 abonnenter. - Det er rart at vide, at man har fat i noget, som der er nogen, der sætter pris på og som kan bruges til noget, siger Peter Valberg.